Per Arne Dahl
Store norske leksikon,Religion og filosofi,Religioner og livssyn,Kristendom,Den norske kirke
Per Arne Dahl er en norsk prest og biskop i Den norske kirke, forfatter og skribent. Han ble cand. theol. fra Det teologiske Menighetsfakultet i 1974 og ordinert i 1975. Han var leder av Institutt for Sjelesorg fra 1980 og av Samlivssenteret Modum Bad fra 1995. Fra 2000 virket han som menighetsprest i Åmot før han i 2006 ble sentrumsprest i Trefoldighetskirken i Oslo, med ansvar for utvikling av prestetjenesten på Stortinget. Fra 2009 hadde han fast stilling som stortingsprest, og var fra 2013 Domkirkeprest i Oslo. Han har vært statsstipendiat fra 2004. Han var biskop i Tunsberg bispedømme fra 2014 til 2018.
Dahl har gitt ut en rekke artikkelsamlinger og bøker, blant annet Oss syndere imellom (utgitt 1979, ny og utvidet utgave 2003), Den store kjærligheten. Kan vi lære å elske? (1998), Hvorfor har vi det ikke bedre når vi har det så godt? (2002), Livet vil oss noe (2004), Større enn meg selv (2008), Velsignet er de enkle ting (2008) og Å våge livet en gang til. Den overraskende nåden (2014).Dahl ble tildelt Petter Dass-prisen i 1999 for engasjementet med å formidle tro og verdier.Per Arne Dahl er mye brukt som foredragsholder og var fram til 2011 fast spaltist i Aftenposten med spalten «Under Åpen Himmel», hvor han formidlet tanker om tro og verdier. Fra 2012 har han vært spaltist i Vårt land. Les mer i Store norske leksikon Den norske kirke